
[](http://www.google.hr/url?sa=i&rct=j&q=kulturni+centar+pixel&source=images&cd=&cad=rja&docid=y2PPEIojm3wULM&tbnid=hV8G2Lvov0mGJM:&ved=0CAUQjRw&url=http://mixer.hr/vijesti/kkc-pixel-uskoro-novi-kulturni-centar-u-koprivnici/&ei=qAXUUbCLOcbVtAbMv4DwCA&bvm=bv.48705608,d.bGE&psig=AFQjCNHBJsXY2Uve4SO0YAy9WXSbKLacQw&ust=1372935975)



Libarenje



Srijeda, 9. 10. u 19 h – književna večer u KKC Pixel

**Kulturno kreativni centar Pixel** (Trg mladosti 18) poziva vas u srijedu **9. listopada 2013.** u **19 h** na novo **Libarenje.** U goste nam dolaze **Gordan Nuhanović**, **Želimir Periš** i **Kruno Lokotar**.

**Gordan Nuhanović** (Vinkovci, 1968.) objavioje zbirke priča **Liga za opstanak** (2000.), **Bitka za svakog čovjeka** (2003.), romane **Posljednji dani panka** (2006.) I **Vjerojatno zauvijek** (2009.), monodramu **Što to ljudi govore ili buka** te roman **Agenti kulture** (2013.). Priče su mu uvrštene u domaće i inozemne antologije, a izbor iz priča pod naslovom **Survival League** objavljena je u **SAD-u**. Djela su mu prevedena na nekoliko stranih jezika.

Nuhanović je radio kao ratni reporter i književni kritičar, vukao je konce iz sjene kad se bavio odnosima s javnošću, a danas je ispred kamere, kao voditelj HRT-ove emisije **Knjiga ili život**.

**Želimir Periš** (Zadar, 1975.) član je udruge **Zadarski pisci** s kojima organizira književne večeri. Vodi radionice kreativnog pisanja **Otpis** i radio emisiju o književnosti **Književni otpis**. Suradnik je **Centra za kreativno pisanje** iz Zagreba s kojim organizira Ljetnu školu pisanja u Staroj Sušici.

Priče, drame i poeziju objavio je u više književnih časopisa i nekoliko zbornika proze. Osvojio je nekoliko književnih nagrada: SFera 2002. (Zagreb), Džepni Fest 2011. (Mostar), Lapis Histriae 2012. (Umag), PitchWise 2012. (Sarajevo), Ulaznica 2012. (Zrenjanin), GONG 2012. (Zagreb).

**Mučenice** su mu prva knjiga.

**Kruno Lokotar** (Daruvar, 1967.) diplomirao je komparativnu književnost, povijest i bibliotekarstvo na Filozofskom fakultetu u Zagrebu. Piše svuda i svašta, a i uređuje, vodi i pokreće. Duhovit je i možda je aprilska šala da je od 1. travnja 2002. **glavni urednik AGM-a**, a od 1. travnja 2007 **urednik domaćih i regionalnih izdanja** u nakladničkoj kući **Algoritam**. U svakom slučaju, učinio je ozbiljan posao, za koji je nagrađivan od čitatelja i struke. 2004. godine dobio Nagradu **"Kiklop"** za **najboljeg urednika.** Ove godine pokrenuo festivale **Fališ** i **KaLibar**, što uz tri koja već radi i legendarni **FAK** koji je vodio, selektirao i režirao, čini od njega festivalsko biće bez sluha. Ne i bez duha.